|  |  |
| --- | --- |
|  ΕΛΛΗΝΙΚΗ ΔΗΜΟΚΡΑΤΙΑ **ΥΠΟΥΡΓΕΙΟ ΠΕΡΙΒΑΛΛΟΝΤΟΣ & ΕΝΕΡΓΕΙΑΣ****ΓΕΝΙΚΗ ΓΡΑΜΜΑΤΕΙΑ ΣΥΝΤΟΝΙΣΜΟΥ****ΔΙΑΧΕΙΡΙΣΗΣ ΑΠΟΒΛΗΤΩΝ****Δ/ΝΣΗ ΔΙΑΧΕΙΡΙΣΗΣ ΑΠΟΒΛΗΤΩΝ****ΤΜΗΜΑ ΔΙΑΧΕΙΡΙΣΗΣ ΑΠΟΒΛΗΤΩΝ**Ταχ. Δ/νση : Μεσογείων 119Ταχ. Κώδικας: 115 26 Αθήνα Πληροφορίες: Α. Αρφανάκου, Ε. Καμπράγκου |  ΑΝΑΡΤΗΤΕΑ ΣΤΟ ΔΙΑΔΙΚΤΥΟ  |

**ΘΕΜΑ: «Εναλλακτική διαχείριση των κενών συσκευασιών φυτοπροστατευτικών προϊόντων και ποσοτικοί στόχοι ανακύκλωσης».**

**ΟΙ ΥΠΟΥΡΓΟΙ**

**ΠΕΡΙΒΑΛΛΟΝΤΟΣ ΚΑΙ ΕΝΕΡΓΕΙΑΣ**

**ΑΓΡΟΤΙΚΗΣ ΑΝΑΠΤΥΞΗΣ ΚΑΙ ΤΡΟΦΙΜΩΝ**

Έχοντας υπόψη:

1. Τις διατάξεις του άρθρου 90 του Κώδικα Νομοθεσίας για την Κυβέρνηση και τα κυβερνητικά όργανα (άρθρο πρώτο του π.δ. 63/2005, Α’ 98), το οποίο διατηρήθηκε σε ισχύ με την περ. 22) του άρθρου 119 του ν. 4622/2019 (Α’ 133).
2. Τις διατάξεις του ν. 4622/2019 «*Επιτελικό Κράτος: οργάνωση, λειτουργία και διαφάνεια της Κυβέρνησης, των κυβερνητικών οργάνων και της κεντρικής δημόσιας διοίκησης*» (Α΄ 133).
3. Τις διατάξεις του ν. 4819/2021 «*Ολοκληρωμένο πλαίσιο για τη διαχείριση αποβλήτων – Ενσωμάτωση των Οδηγιών 2018/851 και 2018/852 του Ευρωπαϊκού Κοινοβουλίου και του Συμβουλίου της 30ης Μαΐου 2018 για την τροποποίηση της Οδηγίας 2008/98/ΕΚ περί αποβλήτων και της Οδηγίας 94/62/ΕΚ περί συσκευασιών και απορριμμάτων συσκευασιών, πλαίσιο οργάνωσης του Ελληνικού Οργανισμού Ανακύκλωσης, διατάξεις για τα πλαστικά προϊόντα και την προστασία του φυσικού περιβάλλοντος, χωροταξικές-πολεοδομικές, ενεργειακές και συναφείς επείγουσες ρυθμίσεις*» (Α‘ 129, διόρθ. σφάλμ. Α΄ 171) και ιδίως την παρ. 7Α του άρθρου 92.
4. Τις διατάξεις του ν. 4036/2012 «*Διάθεση γεωργικών φαρμάκων στην αγορά, ορθολογική χρήση αυτών και συναφείς διατάξεις*» (Α΄ 8).
5. Τον Κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414 ΕΟΚ του Συμβουλίου (L 309).
6. Την υπ΄αριθ. 9269/246316/2020 απόφαση των Υπουργών Υγείας, Περιβάλλοντος και Ενέργειας και Αγροτικής Ανάπτυξης και Τροφίμων «*Εθνικό Σχέδιο Δράσης του άρθρου 18 του ν. 4036/2012 (Α΄8) με στόχο την εφαρμογή της Οδηγίας 2009/128/ΕΚ του Ευρωπαϊκού Κοινοβουλίου και του Συμβουλίου της 21ης Οκτωβρίου 2009 σχετικά με τον καθορισμό πλαισίου κοινοτικής δράσης με σκοπό την επίτευξη ορθολογικής χρήσης των γεωργικών φαρμάκων (L 309)*» (Β΄4032).
7. Την υπ΄αριθ. 1313/178948/09.06.2023 απόφαση του Υπουργού Αγροτικής Ανάπτυξης και Τροφίμων «*Εφαρμογή του καθεστώτος της Αιρεσιμότητας σε εκτέλεση του Κανονισμού (ΕΕ) 2021/2115 του Ευρωπαϊκού Κοινοβουλίου και του Συμβουλίου και τους άλλους κανονισμούς*» (Β’ 3777).
8. Το π.δ. 79/2023 «*Διορισμός Υπουργών, Αναπληρωτών Υπουργών και Υφυπουργών*» (Α’ 131).
9. Το π.δ. 27/2025 «*Διορισμός Υπουργών, Αναπληρωτή Υπουργού, υφυπουργών και Αντιπροέδρου της Κυβέρνησης*» (Α' 44).
10. Την υπ’ αριθ. 181392/07.07.2025 απόφαση του Πρωθυπουργού και Υπουργού Αγροτικής Ανάπτυξης και Τροφίμων «Ανάθεση αρμοδιοτήτων στον Υφυπουργό

Αγροτικής Ανάπτυξης και Τροφίμων, Ιωάννη Ανδριανό» (Β’ 3529).

1. Το γεγονός ότι από τις διατάξεις αυτής της απόφασης δεν προκαλείται δαπάνη σε βάρος του κρατικού προϋπολογισμού.
2. Το γεγονός ότι με τις διατάξεις της παρούσας θεσπίζεται η διοικητική διαδικασία με επίσημο τίτλο " …………………….…….." και Μοναδικό Αριθμό Καταχώρισης (Μ.Α.Κ.) στο ΕΜΔΔ «Μίτος» " ……."».

**ΑΠΟΦΑΣΙΖΟΥΜΕ**

**Άρθρο 1**

**Ορισμοί**

Για τους σκοπούς της παρούσας απόφασης, ισχύουν οι ακόλουθοι ορισμοί:

α) «φυτοπροστατευτικό προϊόν»: σύμφωνα με τα οριζόμενα στο άρθρο 2 του Κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου της 21ης Οκτωβρίου 2009,

β) «απόβλητα», «ανακύκλωση», «εναλλακτική διαχείριση αποβλήτων», «Σύστημα Εναλλακτικής Διαχείρισης (ΣΕΔ)», «Φορέας Συλλογικού Συστήματος Εναλλακτικής Διαχείρισης (ΣΣΕΔ)» και «Ελληνικός Οργανισμός Ανακύκλωσης (Ε.Ο.ΑΝ.)»: οι ορισμοί των περ. 1), 18), 24), 25), 26) και 29) του άρθρου 3 του ν. 4819/2021, αντίστοιχα,

γ) «συσκευασία» και «απόβλητα συσκευασίας»: οι ορισμοί των περ. 1) και 4) του άρθρου 77 του ν. 4819/2021, αντίστοιχα,

δ) «υπεύθυνος επιστήμονας»: ο ορισμός της περ. β) της παρ. 1 του άρθρου 35 του ν. 4036/2012.

**Άρθρο 2**

**Υποχρεώσεις σημείων συλλογής κενών πλαστικών συσκευασιών φυτοπροστατευτικών προϊόντων και υπόχρεων επιστροφής τους**

1. Κάθε φυσικό ή νομικό πρόσωπο προς το οποίο εκδίδεται απόδειξη ή τιμολόγιο πώλησης φυτοπροστατευτικού προϊόντος (Φ.Π.) για επαγγελματική χρήση αυτού, ανεξάρτητα από το αν είναι κάτοχος πιστοποιητικού γνώσης ορθολογικής χρήσης γεωργικών φαρμάκων ή όχι, υποχρεούται να επιστρέφει τις κενές πλαστικές συσκευασίες φυτοπροστατευτικών προϊόντων, μετά τη χρήση του περιεχομένου τους (εφεξής «υπόχρεος»). Η επιστροφή πραγματοποιείται στα φυσικά καταστήματα λιανικής ή/και χονδρικής πώλησης γεωργικών φαρμάκων που δραστηριοποιούνται στην ελληνική επικράτεια σύμφωνα με το άρθρο 35 του ν. 4036/2012, τα οποία έχουν συνάψει σύμβαση συνεργασίας με φορέα Συλλογικού Συστήματος Εναλλακτικής Διαχείρισης (ΣΣΕΔ) κενών πλαστικών συσκευασιών φυτοπροστατευτικών προϊόντων (εφεξής «σημεία συλλογής»), προκειμένου οι κενές πλαστικές συσκευασίες να μεταφέρονται σε εγκαταστάσεις επεξεργασίας. Ο φορέας ΣΣΕΔ υποχρεούται:

α) να συνεργάζεται για τη συλλογή των κενών πλαστικών συσκευασιών φυτοπροστατευτικών προϊόντων με όλα τα ενδιαφερόμενα καταστήματα λιανικής ή/και χονδρικής πώλησης γεωργικών φαρμάκων.

β) να αναρτά στην ιστοσελίδα του και να ενημερώνει με κάθε πρόσφορο τρόπο για τα συνεργαζόμενα σημεία συλλογής.

γ) να κοινοποιεί τα συνεργαζόμενα σημεία συλλογής στις αρμόδιες Διευθύνσεις Αγροτικής Οικονομίας και Κτηνιατρικής (ΔΑΟΚ), προκειμένου οι ΔΑΟΚ να επικαιροποιούν το Μητρώο Καταστημάτων Εμπορίας Φ.Π. με τα συμβεβλημένα σημεία συλλογής της περιοχής αρμοδιότητάς τους.

2. Οι υπόχρεοι επιστρέφουν τις κενές πλαστικές συσκευασίες φυτοπροστατευτικών προϊόντων, χωρίς οικονομική επιβάρυνση, στα σημεία συλλογής της επιλογής τους. Οι κενές πλαστικές συσκευασίες φυτοπροστατευτικών προϊόντων που παραδίδονται πρέπει να πληρούν τις ελάχιστες απαιτήσεις διαχείρισης του άρθρου 23 της υπ’ αριθ. 9269/246316/08.09.2020 (Β’ 4032) κοινής απόφασης των Υπουργών Υγείας, Περιβάλλοντος και Ενέργειας και Αγροτικής Ανάπτυξης και Τροφίμων και του άρθρου 8 της υπ’ αριθ. 1313/178948/09.06.2023 απόφασης του Υπουργού Αγροτικής Ανάπτυξης και Τροφίμων (Β’ 3777).

3. Κατά την παράδοση των κενών πλαστικών συσκευασιών φυτοπροστατευτικών προϊόντων, οι υπόχρεοι συμπληρώνουν και υπογράφουν δήλωση - βεβαίωση παράδοσης – παραλαβής κενών πλαστικών συσκευασιών φυτοπροστατευτικών προϊόντων, σύμφωνα με το άρθρο 6.

4. Με την επιφύλαξη του άρθρου 7, τα σημεία συλλογής υποχρεούνται να παραλαμβάνουν τις κενές πλαστικές συσκευασίες φυτοπροστατευτικών προϊόντων που επιστρέφονται από τους υπόχρεους, ανεξάρτητα από το αν το φυτοπροστατευτικό προϊόν αγοράστηκε από το ίδιο κατάστημα ή όχι, με σκοπό την παράδοσή τους σε φορέα ΣΣΕΔ κενών πλαστικών συσκευασιών φυτοπροστατευτικών προϊόντων, σύμφωνα με το δεύτερο εδάφιο της παρ. 1 .

5. Η παραλαβή των κενών πλαστικών συσκευασιών διενεργείται από τον υπεύθυνο επιστήμονα του σημείου συλλογής. Ο υπεύθυνος επιστήμονας εξετάζει μακροσκοπικά αν οι συσκευασίες είναι απαλλαγμένες περιεχομένου ή λοιπών υλικών, όπως χώμα, και συμπληρώνει, σφραγίζει και συνυπογράφει τη δήλωση-βεβαίωση παράδοσης – παραλαβής κενών πλαστικών συσκευασιών φυτοπροστατευτικών προϊόντων, σύμφωνα με το άρθρο 6.

6. Ο υπεύθυνος επιστήμονας κάθε σημείου συλλογής ενημερώνει με κάθε πρόσφορο μέσο, όπως με ανακοίνωση στο χώρο του καταστήματος, με ηλεκτρονικό μήνυμα ή με καταχώριση στον τοπικό τύπο, τους υπόχρεουςγια τη διαδικασία παραλαβής των κενών πλαστικών συσκευασιών φυτοπροστατευτικών προϊόντων, συμπεριλαμβανομένων των ημερομηνιών και των ωρών προγραμματισμένης παραλαβής.

**Άρθρο 3**

**Όροι και προϋποθέσεις διαχείρισης των κενών πλαστικών συσκευασιών φυτοπροστατευτικών προϊόντων**

1. Οι εγκαταστάσεις που εκτελούν εργασίες διαλογής και ανακύκλωσης κενών πλαστικών συσκευασιών φυτοπροστατευτικών προϊόντων οφείλουν να υποβάλλουν στον φορέα ΣΣΕΔ κενών πλαστικών συσκευασιών φυτοπροστατευτικών προϊόντων με τον οποίο έχουν συμβληθεί, όλα τα στοιχεία που αφορούν την ανακύκλωση – ανάκτηση υλικών.

2. Η διαχείριση των κενών πλαστικών συσκευασιών φυτοπροστατευτικών προϊόντων πρέπει να γίνεται διακριτά από τα λοιπά απόβλητα συσκευασίας.

3. Οι επιχειρήσεις που εκτελούν εργασίες συλλογής και μεταφοράς κενών πλαστικών συσκευασιών φυτοπροστατευτικών προϊόντων σε επαγγελματική βάση, υποχρεούνται:

α) να συμμορφώνονται με τις διατάξεις της περ. ε) της παρ. 3 του άρθρου 52 του ν. 4819/2021,

β) να υπογράφουν σύμβαση συνεργασίας με εγκεκριμένο φορέα ΣΣΕΔ κενών πλαστικών συσκευασιών φυτοπροστατευτικών προϊόντων,

γ) να παραλαμβάνουν τις κενές πλαστικές συσκευασίες φυτοπροστατευτικών προϊόντων από τα σημεία συλλογής και να τις παραδίδουν στις εγκαταστάσεις αποθήκευσης, διαλογής ή ανακύκλωσης που υποδεικνύει ο φορέας ΣΣΕΔ κενών πλαστικών συσκευασιών φυτοπροστατευτικών προϊόντων.

4. Ο φορέας ΣΣΕΔ έχει την εποπτεία όλων των σταδίων της διαχείρισης των κενών πλαστικών συσκευασιών φυτοπροστατευτικών προϊόντων και λαμβάνει πρόνοια για τις επιτρεπόμενες χρήσεις του ανακυκλωμένου υλικού συσκευασίας για τη διασφάλιση της δημόσιας υγείας, σύμφωνα με τα προβλεπόμενα στο σημείο β) της παρ. 1 του άρθρου 23 του Ζ΄Κεφαλαίου της υπ΄αριθ. 9269/246316/2020 κοινής απόφασης Υπουργών Υγείας, Περιβάλλοντος και Ενέργειας και Αγροτικής Ανάπτυξης και Τροφίμων.

**Άρθρο 4**

**Υποχρέωση γνωστοποίησης και καταγραφής βάρους κενών πλαστικών συσκευασιών φυτοπροστατευτικών προϊόντων**

Μέχρι την 30η Νοεμβρίου 2025 οι κάτοχοι άδειας διάθεσης στην αγορά φυτοπροστατευτικών προϊόντων, σύμφωνα με την περ. 24) του άρθρου 3 του Κανονισμού (ΕΚ) αριθ. 1107/2009 και το άρθρο 4 του ν. 4036/2012, υποχρεούνται να γνωστοποιήσουν εγγράφως στη Διεύθυνση Προστασίας Φυτικής Παραγωγής του Υπουργείου Αγροτικής Ανάπτυξης και Τροφίμων το βάρος εκάστου τεμαχίου κενής συσκευασίας για κάθε φυτοπροστατευτικό προϊόν που έχουν διαθέσει ή/και διαθέτουν στην αγορά. Μετά την παρέλευση της 30ης Νοεμβρίου 2025, για τη διάθεση στην αγορά κάθε νέου φυτοπροστατευτικού προϊόντος, αποτελεί προϋπόθεση η τήρηση της υποχρέωσης του ανωτέρω εδαφίου.

**Άρθρο 5**

**Ποσοτικοί στόχοι ανακύκλωσης**

Τίθενται οι ακόλουθοι ποσοτικοί στόχοι ανακύκλωσης:

1. Έως την 31η Δεκεμβρίου 2028, ανακυκλώνεται τουλάχιστον το σαράντα τοις εκατό (40%) κατά βάρος του συνόλου των πλαστικών συσκευασιών φυτοπροστατευτικών προϊόντων.
2. Έως την 31η Δεκεμβρίου 2030, ανακυκλώνεται το πενήντα πέντε τοις εκατό (55%) κατά βάρος του συνόλου των πλαστικών συσκευασιών φυτοπροστατευτικών προϊόντων.

**Άρθρο 6**

**Δήλωση - Βεβαίωση παράδοσης - παραλαβής κενών πλαστικών συσκευασιών φυτοπροστατευτικών προϊόντων και η διαδικασία παραγωγή της**

1. Με την παράδοση από τον υπόχρεο των κενών πλαστικών συσκευασιών φυτοπροστατευτικών προϊόντων στο σημείο συλλογής, συμπληρώνεται από τον υπεύθυνο επιστήμονα του σημείου συλλογής και υπογράφεται από κοινού, δήλωση - βεβαίωση παράδοσης - παραλαβής κενών πλαστικών συσκευασιών φυτοπροστατευτικών προϊόντων, σύμφωνα με το υπόδειγμα του παραρτήματος της παρούσας. Στην ανωτέρω δήλωση - βεβαίωση:

α) δηλώνεται το βάρος των κενών πλαστικών συσκευασιών φυτοπροστατευτικών προϊόντων που επιστέφονται,

β) βεβαιώνεται η διαχείρισή τους σύμφωνα με τις ελάχιστες απαιτήσεις των άρθρων 23 και 8 των υπ’ αρ. 9269/246316/08.09.2020 και 1313/178948/09.06.2023 υπουργικών αποφάσεων, αντίστοιχα,

γ) δηλώνεται ο συμβεβλημένος φορέας ΣΣΕΔ με το σημείο συλλογής.

2. Τα σημεία συλλογής και οι υπόχρεοι τηρούν στο αρχείο τους με χρονολογική σειρά τις δηλώσεις - βεβαιώσεις παράδοσης - παραλαβής για χρονικό διάστημα τριών (3) ετών, ώστε να τίθενται στη διάθεση των ελεγκτικών αρχών, όταν τους ζητηθούν.

3. Στο Υπουργείο Αγροτικής Ανάπτυξης και Τροφίμων δημιουργείται ψηφιακή εφαρμογή για την καταχώρηση-καταγραφή στοιχείων αναφορικά με τις επιστρεφόμενες κενές πλαστικές συσκευασίες φυτοπροστατευτικών προϊόντων και την εξαγωγή στατιστικών δεδομένων.

4. Η Διεύθυνση Προστασίας Φυτικής Παραγωγής της Γενικής Διεύθυνσης Γεωργίας του Υπουργείου Αγροτικής Ανάπτυξης και Τροφίμων είναι αρμόδια αρχή για: α) τη σύνταξη και επικαιροποίηση των τεχνικών προδιαγραφών της ανωτέρω ψηφιακής εφαρμογής, καθώς και τον έλεγχο καλής λειτουργίας αυτής, σε συνεργασία με τη Διεύθυνση Ηλεκτρονικής Διακυβέρνησης του Υπουργείου Αγροτικής Ανάπτυξης και Τροφίμων, και β) την επεξεργασία και την εξαγωγή στατιστικών στοιχείων ανακύκλωσης των κενών πλαστικών συσκευασιών φυτοπροστατευτικών προϊόντων.

**Άρθρο 7**

**Μεταβατικές διατάξεις**

Μέχρι την ανάπτυξη ΣΣΕΔ σε όλη την επικράτεια, η υποχρέωση της περ. α) της παρ. 1 του άρθρου 2 ισχύει για τα σημεία συλλογής σε περιοχές που δραστηριοποιείται φορέας ΣΣΕΔ κενών πλαστικών συσκευασιών φυτοπροστατευτικών προϊόντων, σύμφωνα με το επιχειρησιακό του σχέδιο.

**Άρθρο 8**

**Έναρξη ισχύος**

Η ισχύς της παρούσας απόφασης αρχίζει από τη δημοσίευσή της στην Εφημερίδα της Κυβερνήσεως.

**ΠΑΡΑΡΤΗΜΑ**

**ΔΗΛΩΣΗ - ΒΕΒΑΙΩΣΗ ΠΑΡΑΔΟΣΗΣ - ΠΑΡΑΛΑΒΗΣ**

**ΚΕΝΩΝ ΠΛΑΣΤΙΚΩΝ ΣΥΣΚΕΥΑΣΙΩΝ ΦΥΤΟΠΡΟΣΤΑΤΕΥΤΙΚΩΝ ΠΡΟΪΟΝΤΩΝ**

**Α. Στοιχεία υπόχρεου**

Ο/Η κάτωθι υπογράφων/-ουσα με τα εξής στοιχεία:

|  |  |  |
| --- | --- | --- |
| **Υπόχρεος επιστροφής κενών πλαστικών συσκευασιών φυτοπροστατευτικών προϊόντων** | Ονοματεπώνυμο |  |
| ΑΦΜ |  |

με ατομική μου ευθύνη δηλώνω ότι:

α) παραδίδω στο κάτωθι σημείο συλλογής κενών πλαστικών συσκευασιών φυτοπροστατευτικών προϊόντων ποσότητα πλαστικών συσκευασιών συνολικού βάρους ……………………………… γραμμαρίων,

β) η διαχείριση των κενών πλαστικών συσκευασιών φυτοπροστατευτικών προϊόντων που παραδίδω έγινε σύμφωνα με τις ελάχιστες απαιτήσεις του άρθρου 23 της υπ’ αρ. 9269/246316/08.09.2020 (Β’ 4032) κοινής απόφασης των Υπουργών Υγείας, Περιβάλλοντος και Ενέργειας και Αγροτικής Ανάπτυξης και Τροφίμων και του άρθρου 8 της υπ’ αρ. 1313/178948/09.06.2023 απόφασης του Υπουργού Αγροτικής Ανάπτυξης και Τροφίμων (Β’ 3777).

**Β. Στοιχεία καταστήματος εμπορίας γεωργικών φαρμάκων / σημείου συλλογής**

Ο/Η κάτωθι υπογράφων/ουσα ως υπεύθυνος/η επιστήμονας του καταστήματος εμπορίας γεωργικών φαρμάκων με τα εξής στοιχεία:

|  |  |
| --- | --- |
| **Κατάστημα εμπορίας γεωργικών φαρμάκων / Σημείο συλλογής** | Ονοματεπώνυμο υπεύθυνου επιστήμονα καταστήματος: ………………………………………………………………………………….Περιφερειακή Ενότητα: ………………………………………………………………………………….Πόλη:…………………………………………….…………….………….…Ταχ. Δ/νση: ………………………………………………………………..Ειδικός Κωδικός Εμπόρου στο Μητρώο Καταστημάτων εμπορίας Γ.Φ.: …………………………………………………………………………………. |
| με ατομική μου ευθύνη δηλώνω ότι:α) παρέλαβα από τον/τηνκάτωθι υπογράφοντα/ουσα υπόχρεο/η επιστροφής κενών πλαστικών συσκευασιών φυτοπροστατευτικών προϊόντων, χωρίς επιβάρυνσή του/της, ποσότητα κενών πλαστικών συσκευασιών φυτοπροστατευτικών προϊόντων συνολικού βάρους ……………………………… γραμμαρίων,β) τα ανωτέρω πλαστικά απόβλητα έχουν ως προορισμό την ανακύκλωσή τους μέσω του εγκεκριμένου από τον Ελληνικό Οργανισμό Ανακύκλωσης, φορέα Συλλογικού Συστήματος Εναλλακτικής Διαχείρισης κενών πλαστικών συσκευασιών φυτοπροστατευτικών προϊόντων με την επωνυμία ……………………………………………………….……………………………………………………………………… |
| **Ημερομηνία****Παράδοσης- Παραλαβής** | **Υπογραφή** **Υπόχρεου επιστροφής κενών πλαστικών συσκευασιών φυτοπροστατευτικών προϊόντων** | **Υπογραφή υπεύθυνου επιστήμονα** **και σφραγίδα καταστήματος** |
|  |  |  |

Η απόφαση αυτή να δημοσιευτεί στην Εφημερίδα της Κυβερνήσεως.

**Αθήνα, 2025**

|  |
| --- |
| **ΟΙ ΥΠΟΥΡΓΟΙ** |
| **ΠΕΡΙΒΑΛΛΟΝΤΟΣ ΚΑΙ ΕΝΕΡΓΕΙΑΣ****ΣΤΑΥΡΟΣ Ν. ΠΑΠΑΣΤΑΥΡΟΥ** | **Ο ΥΦΥΠΟΥΡΓΟΣ****ΑΓΡΟΤΙΚΗΣ ΑΝΑΠΤΥΞΗΣ** **ΚΑΙ ΤΡΟΦΙΜΩΝ****ΙΩΑΝΝΗΣ ΑΝΔΡΙΑΝΟΣ** |